**Z á p i s n i c a**

zo 17. zasadnutia Etnologickej komisie Zväzu múzeí na Slovensku

v Trnave dňa 20. septembra 2023

Sedemnáste zasadnutie pléna Etnologickej komisie Zväzu múzeí na Slovensku (ďalej EK ZMS) sa konalo dňa 20. septembra 2023 o 9.00 hod. v Západoslovenskom múzeu v Trnave. Na zasadnutí EK ZMS bolo prítomných 13 členov.

**Program:**

1. Otvorenie
2. Správa predsedníčky o činnosti EK ZMS od 16. zasadnutia EK ZMS
3. Návrh činnosti EK ZMS do 18. zasadnutia EK ZMS
4. Návrh na realizáciu XXVII. ročníka konferencie Etnológ a múzeum v roku 2024
5. Voľby do Výboru EK ZMS
6. Diskusia
7. Záver

**K bodu 1.**

Prítomných privítala a zasadnutie EK ZMS viedla predsedníčka PhDr. Daša Ferklová. Na úvod poďakovala organizátorom konferencie Etnológ a múzeum za zorganizovanie XXV. ročníkaEtnológ a múzeum, ktorý sa konal v Slovenskom národnom múzeu v Martine na tému „Osobnosti národopisného múzejníctva na Slovensku“ (17. – 19. 5. 2022). Upozornila na malú účasť členov EK na 16. zasadnutí EK ZMS, pričom väčšina členov svoju neúčasť neospravedlnila. Komisia aktuálne eviduje 87 členov a členiek. Navrhla preto pristúpiť v novom volebnom období k prevereniu členstva.

**K bodu 2.**

Predsedníčka EK ZMS podala správu o činnosti za obdobie od 16. zasadnutia EK ZMS.

Taktiež informovala o priebehu XXV. ročníka konferencie Etnológ a múzeum, ktorý sa konal v SNM – EM v Martine 17. – 19. mája 2022 na tému “Osobnosti národopisného múzejníctva na Slovensko“, zhodnotila jeho priebeh a informovala, že zborník (170 ks) bol vydaný už ku dňu konania konferencie. Preto sa pýtala prítomných, či ho múzeá dostali, keďže sa distribúcii venoval aj ZMS. Členovia EK ZMS boli taktiež informovaní o zasadnutí výboru EK ZMS, ktoré a konalo 18. mája 2023.

Predsedníčka EK ZMS informovala členov o tom, že bola podaná žiadosť na Fond na podporu umenia na XXVI. ročník konferencie Etnológ a múzeum s témou „Trhy a jarmoky“. Žiadosť nepodával ZMS, ale Západoslovenské múzeum v Trnave. Žiadosť nebola podporená. Vyjadrila preto vďačnosť riaditeľke ZSM v Trnave, že napriek tejto skutočnosti sa konferencia napokon uskutočnila, lebo boli získané iné zdroje financovania. ZSM plánuje aj vydanie zborníka. Predsedníčka tiež informovala, že sa počas roka 2022 (k 23.9) vzdal funkcie tajomník výboru Mgr. Branislav Murček a to z dôvodu pracovnej zaneprázdnenosti. Výbor ďalej pracoval bez obsadenia tejto pozície. Predsedníčka konštatovala, že časté zmeny na poste tajomníka/čky neprispievajú ku komfortu riadenia výboru a kontinuite činnosti výboru. Pripomenula tiež, že práve tajomník/čka má na starosti komunikáciu medzi výborom a členmi a správu webu komisie.

**K bodu 3.**

Predsedníčka EK ZMS oboznámila prítomných s plánom činnosti EK ZMS na rok 2024, v ktorom hlavné úlohy EK ZMS sú založené na jej organizačnej, koordinačnej a odbornej činnosti. Hlavnou úlohou naďalej zostáva príprava konferencie, zasadnutia komisie, vydanie zborníka, stretnutie výboru a správa webovej stránky komisie. Bude sa preto treba rozhodnúť, kde sa uskutoční XXVII. konferencia z cyklu Etnológ a múzeum. Predsedníčka tiež informovala, že od ZMS bude pýtať príspevok na činnosť výboru vo výške 100 eur a tiež príspevok 400 – 500 eur na spolufinancovanie projektu na uskutočnenie konferencie. Vzhľadom k vysokému počtu komisií možno čakať zníženie tohto príspevku (na rok 2023 sme získali 300 eur). Predsedníčka EK ZMS oznámila, že návrh činnosti EK ZMS bude rozposlaný prostredníctvom e-mailu.

**K bodu 4.**

Predsedníčka EK ZMS krátko zhrnula doterajší program konferencií Etnológ a múzeum a informovala, že dostala tri ponuky konania konferencií. Prvá ponuka prišla z Krajského múzea v Prešove. Druhá ponuka od generálnej riaditeľky ÚĽUVu, ktoré si bude medzi rokmi 2024 - 2026 pripomínať 80- výročie založenia a ponúklo možnosť pripraviť v rámci programu i konferenciu E a M. Tretiu ponuku zaslalo Vlastivedné múzeum v Považskej Bystrici. Po predstavení ponúk predsedníčka otvorila diskusiu k téme. Do diskusie sa zapojila Mgr. Z. Andrejová, PhD. z KM v Prešove, ktorá uviedla, že múzeum čaká v roku 2024 rekonštrukcia a teda by sa rokovanie konferencie nekonalo v múzeu, ale v inom priestore. Z tohto pohľadu nevidí problém, žeby sa konferencia uskutočnila v Prešove až v ďalších rokoch po ukončení rekonštrukcie. Zástupkyňa ÚĽUVu bližšie predstavila ponuku organizácie s tým, že z hľadiska tém by ocenili zameranie na remeslá, zbierky, výskum a aktuálne najmä na nehmotné kultúrne dedičstvo a jeho miesto (ochranu?) v prostredí pamäťových inštitúcií. Uprednostnili by tiež trochu iný formát podujatia a to iba jeden prednáškový deň a druhý deň skôr workshopový. Riaditeľka VM v Považskej Bystrici Mgr. Petronela Rágulová PhD. v diskusii uviedla, že aktuálne sa v kraji chystá výberové konanie na štatutárov/ky všetkých zriaďovaných inštitúcií (vrátane VM) a preto jej neprekáža odsunutie konania konferencie v Považskej Bystrici na ďalší rok (napríklad 2025). Navrhla i tému konferencie: Fotografia ako prameň etnologického výskumu.

Z diskusie napokon vyplynulo, že v roku 2024 sa konferencia E a M bude konať v ÚĽUVe (Bratislava) a téma sa bude cizelovať medzi novým výborom EK ZMS a organizátorom. Prvý a druhý cirkulár s informáciami k XXVII. ročníku konferencie Etnológ a múzeum bude v roku 2024 zaslaný kolegami z ÚĽUVu prostredníctvom emailu.

**K bodu 5.**

Výbor EK ZMS je z členov EK volený na obdobie troch rokov. Súčasnému výboru skončilo volebné obdobie rokom 2022, ale pre absenciu záujemcov pre prácu vo výbore im bol mandát predĺžený do najbližšieho zasadnutia EK ZMS.

Predsedníčka požiadala zúčastnených o návrhy na funkcie - predseda, podpredseda a tajomník EK ZMS. Z pléna neodzneli žiadne návrhy a tak navrhla do výboru EK ZMS nasledovné osobnosti: Doc. PhDr. Martinu Bocánovú, PhD. (ZSM v Trnave) na pozíciu predsedníčky výboru EK ZMS, za tajomníčku výboru Mgr. Zuzanu Andrejovú, PhD. (Krajské múzeum v Prešove) a za podpredsedníčku PhDr. Dašu Ferklovú (Slovenské národné múzeum v Martine; aj z dôvodu zachovania kontinuity vo výbore).

Hlasovanie:

Za: všetci prítomní podľa prezenčnej listiny

Proti: 0

Zdržal sa: 0

**Vyjadrenie k uzneseniu č. 1 (bodu 7 zápisnice zo 16. zasadnutia EK ZMS)**, ktoré uložilo výboru pripraviť online voľby nového výboru EK ZMS:

Uznesenie nebolo splnené, uskutočnili sa klasické voľby v zmysle Organizačného a rokovacieho poriadku Odbornej sekcie pre etnológiu Zväzu múzeí na Slovensku, ktorá nesie názov Etnologická komisia Zväzu múzeí na Slovensku. Pri zavedení online volieb by bolo potrebné pristúpiť k zmene rokovacieho poriadku. Nový rokovací poriadok bol pritom schválený nedávno (18. 5. 2022) a nepočíta s online formou volieb. Pre platnú voľbu sa preto použil iný nástroj: lehota uznášaniaschopnosti v prípade malého počtu účastníkov a to po uplynutí jednej hodiny rokovania. Vtedy môže prítomné členstvo (ktorého je menej ako nadpolovičná väčšina členov) pristúpiť k voľbe, ktorej výsledky budú platné.

**K bodu 6.**

Diskusia

Mgr. R. Sýkora (SNM v Martine) navrhol (v reakcii na slabú účasť členstva na rokovaní komisie), aby sa využívala možnosť z rokovacieho poriadku o vylúčení člena z dôvodu, že 3 krát bez ospravedlnenia nepríde na rokovanie EK. Nová predsedníčka EK M. Bocánová reagovala, že sa bude namiesto sankcionovania snažiť motivovať členstvo k väčšej účasti. D. Ferklová poukázala, že vždy je možnosť na revíziu členstva, keďže mnohí členovia zmenili zamestnanie a nevieme, či chcú zostať členmi komisie. Úlohou pre výbor bude preto aktualizácia zoznamu členov i formulára prihlášky.

**K bodu 8.**

Na záver predsedníčka EK ZMS poďakovala Doc. PhDr. M. Bocánovej, PhD. riaditeľke Západoslovenského múzea v Trnave a zamestnancom múzea za poskytnutie priestoru pre konferenciu a organizačnú činnosť. Podpredsedníčka EK Mgr. Z. Denková, PhD. poďakovala končiacej predsedníčke za dlhoročnú činnosť na poste predsedníčky komisie. Zdôraznila, že v podstate ide o dobrovoľnícku prácu na úkor bežných pracovných povinností. Predsedníčka na záver poďakovala prítomným za aktívnu účasť a ukončila zasadnutie.

V Banskej Štiavnici, dňa 25.9. 2023

Zapísala: Mgr. Zuzana Denková, PhD. PhDr. Daša Ferklová podpredsedníčka EK ZMS predsedníčka EK ZMS